EELNÕU 2020/268

								KOMISJONID:

eelarve- ja arengu-	JK	
haridus-		
kultuuri- 		
majandus-	X	
revisjoni-		
sotsiaal- 		

VILJANDI LINNAVOLIKOGU

OTSUS

18. juuni 2020   nr

Loa andmine varaliste kohustuste võtmiseks
Viljandi jäätmejaama projekteerimisteenuse
tellimiseks

Kohaliku omavalitsuse üksuse finantsjuhtimise seaduse § 28 lõike 3, Viljandi Linnavolikogu 31.03.2016 määruse nr 83 ,,Viljandi linna finantsjuhtimise kord“ § 17 lõike 7 ja Viljandi Linnavalitsuse 29.10.2018 määruse nr 21 ,,Viljandi linna hankekord“ § 1 lõike 2 alusel Viljandi Linnavolikogu

o t s u s t a b:

1. Lubada Viljandi Linnavalitsusel võtta varalisi kohustusi Viljandi jäätmejaama rekonstrueerimise projekteerimisteenuse hankelepingu sõlmimiseks.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Kaidi Braun, Reet Alev
Esitatud: 01.06.2020
Esitaja: Viljandi Linnavalitsus			Ettekandja: Kalvi Märtin
Lk arv: 3
Hääletamine: koosseisu häälteenamus

Seletuskiri
Loa andmine varaliste kohustuste võtmiseks 
Viljandi jäätmejaama projekteerimisteenuse tellimiseks

Eelnõu esitamise eesmärk on saada volikogult luba riigihanke tulemusena projekteerimisteenuse hankelepingu sõlmimiseks.

Viljandi jäätmejaama arendustegevused kuuluvad Viljandi linna eelarvestrateegia 2020-2025 tegevuste reservnimekirja (https://www.riigiteataja.ee/aktilisa/4081/1201/9029/Vm57_lisa.pdf# 
vt ptk 7. Tegevuste reservnimekiri p 7.2.). Kuna hankelepingu sõlmimisega võetakse kohustusi, millega kaasnevad väljaminekud järgneval eelarveaastal (2021) ja nendega ei ole eelarvestrateegias arvestatud, siis võib hankelepingu sõlmida vaid volikogu loal.

Viljandi jäätmejaam asub Viljandi linnale kuuluval kinnistul nr 2881539 aadressiga Pärnu maantee 36, Viljandi linn. Jäätmejaam funktsioneerib piirkondliku käitluskeskusena, seda kasutatakse eriliigiliste jäätme vastuvõtmiseks-üleandmiseks, sorteerimiseks, ümberlaadimiseks jm käitlustoiminguteks. Jäätmejaama opereerib 2012. a jaanuaris sõlmitud vara kasutusse andmise lepingu alusel Eesti Keskkonnateenused AS (periood 01.03.2012-28.02.2022), jaam teenindab Viljandi linna ja selle lähiümbruse elanikke ning ettevõtteid. Territoorium ja sellel paiknevad hooned ning rajatised on amortiseerunud või välja ehitamata ning olemasolevas olukorras pole võimalik kasutusele võtta kaasaegseid käitlustehnoloogiad, samuti puudub ühisveevärgi ja -kanalisatsiooniga liitumise võimalus.

Jäätmejaama uuendamiseks ja kaasajastamiseks on Viljandi Linnavalitsus esitanud eeltaotluse projekti „Viljandi jäätmejaama projekteerimine ja autokaalu ostmine“ (edaspidi projekt) elluviimise rahastuse saamiseks maakondade arengustrateegiate elluviimise toetusmeetmest (edaspidi nimetatud MATA meede).

MATA meetme kohaselt koondas maakonna arendusorganisatsioon Viljandimaa Omavalitsuste Liit maakonna omavalitsustelt projektide ettepanekud ja esitas need meetme rakendusüksusele Riigi Tugiteenuste Keskusele menetlemiseks. Käesolevaks ajaks on projekt läbinud esmase kontrolli ning sisulisi vigu selles ei tuvastatud. Rakendusüksus koostab nõuetele vastavatest ettepanekutest taotlemisõigusega projektide nimekirja ning sellesse kantud projektidele on taotlejatel rahastuse saamiseks õigus esitada põhitaotlus (põhitaotluse esitamise eeldatav aeg on augusti keskpaik). Projekti koosseisu kuuluva autokaalu soetamiseks on tänaseks korraldatud riigihange (viitenumber 218432), kaalu tarneks on sõlmitud hankeleping ühispakkujaga Motsir OÜ/OÜ Agorek. Lepingu täitmise tähtpäev on 15.08.2020 ja hind koos km-ga on 72 718,80 eurot.

Eelnõu menetlemise ajal on avaldatud projekteerimisteenuse hanketeade (viitenumber 223877), kuna projekti põhitaotluse esitamise ajaks peab olema projekteerimistööde hankeleping sõlmitud. Projekteerimisteenusega hõlmatud ala (projektala) on näidatud seletuskirja lisas asendiplaanil, pindala kokku on ca 2,85 ha.
Lähteülesandega on määratud, et projekteerida tuleb selliselt, et lahendust on võimalik välja ehitada etapiti. Saavutatava funktsionaalsuse miinimum: 
•	tehnoloogiline tsoneerimine
•	sorteerimishall olemasoleva halli asemele
•	kolmest küljest suletud katusealune ja sektsioonid erinevate jäätmeliikide kogumiseks
•	olmehoone
•	asfalteeritud hoiualad
•	kogu territooriumi perimeetrile piirdeaed
•	visuaalne barjäär (vaade maanteelt)
•	laadimisalad, teed, platsid
•	liitumine ühisveevärgi ja –kanalisatsiooniga
•	välisvalgustus

Projekti eelarve:
Tegevus	Maksumus	Toetuse summa	Toetusmäär	Omafinantseeringu allikas	
Projekteerimine	118 200,00* €	88 650,00 €	75%	Viljandi linna eelarve	
Autokaalu ostmine	72 718,80 €	31 340,00 €	43%	Viljandi linna eelarve	
KOKKU	190 918,80 €	119 990,00 €
			
*hankelepingu eeldatav maksumus

Kehtiva vara kasutamise lepingu eest on linnale laekuv tulu jäätmejaama kasutusõiguse eest 1250 eurot aastas. 

(allkirjastatud digitaalselt)
Kaidi Braun 
hangete peaspetsialist	

(allkirjastatud digitaalselt)
Reet Alev
linnaarengu peaspetsialist